અમે અહીં નવા રહેવા આવ્યા ત્યારે બીજા પડોશીઓએ જેમ અમને પ્લાન્ટ કે કેક આપી સત્કાર્યા હતાં તેમ અમે પણ એમને સત્કારવા માટે પ્લાન્ટ લઈને ગયા ત્યારે વિનમ્રતા સાથે ગમે ત્યારે કામ હોય તો કહી શકાય તેવી લાગણી એમણે સાચી રીતે દર્શાવી હતી. પછી એકવાર અકસ્માતે આંગણામાં મળ્યા ત્યારે પણ એકબીજા સાથે ફાવશે તેવું વાતચીત પરથી લાગ્યુ હતુ. આમ સારા પડોશીની છાપ બન્ને બાજુ બરાબર ઊભી થઈ ગઈ પણ અમારી બન્નેની ટપાલ પેટી વચ્ચેનું દસ ફૂટનું અંતર પોસ્ટ ઓફીસના સિક્કા વગર કપાય નહી તેટલું મોટું જણાયુ. આ વિચિત્રતાનું કારણ પણ સમજાય તેવું છે.